**ELŐTERJESZTÉS**

**Tiszavasvári Város Önkormányzata**

**Képviselő-testületeinek**

**2023. június 29-én tartandó rendkívüli ülésére**

Az előterjesztés tárgya: **a Nyírségvíz Zrt. által 2022. évben végzett közérdekű üzemeltetés lezárásáról**

Melléklet: -

A napirend előterjesztője: Szőke Zoltán polgármester

Az előterjesztést készítette: Petruskáné dr. Legeza Tímea aljegyző

Az előterjesztés ügyiratszáma: TPH/262/2023.

Az előterjesztést véleményező bizottságok a hatáskör megjelölésével:

A rendkívüli testületi ülés anyagát a bizottságok nem tárgyalják.

Az ülésre meghívni javasolt szervek, személyek:

|  |  |  |
| --- | --- | --- |
| Nyírségvíz Zrt. | Könnyű Zsolt mb. vezérigazgató | titkarsag@nyirsegviz.hu |

Egyéb megjegyzés:

Tiszavasvári, 2023. június 27.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez -**

**A Nyírségvíz Zrt. által 2022. évben végzett közérdekű üzemeltetés lezárásáról**

**Tisztelt Képviselő-testület!**

A Magyar Energetikai és Közmű-szabályozási Hivatal (továbbiakban: MEKH) kijelölése alapján 2022. január 1-jétől 2022. december 31. napjáig a Nyírségvíz Zrt. látta el Tiszavasvári és Szorgalmatos települések víziközmű rendszereinek üzemeltetését, mint közérdekű üzemeltető.

A víziközmű-szolgáltatásról szóló 2011. évi CCIX. törvény A *víziközmű-szolgáltatásról szóló 2011. évi CCIX. törvény* (továbbiakban: Vksztv.) 33/A §-a szerint az **engedélyezett fejlesztés ellenértéke az ellátásért felelős részére a közérdekű üzemeltetés ideje alatt járó használati díj terhére elszámolható**. A közérdekű üzemeltető a fizetendő **használati díjból levonhatja az engedélyezett felújítást**. A VKSZTV egyes rendelkezéseinek végrehajtásáról szóló *58/2013. (II.27.) Korm. rendelet* (továbbiakban: Vhr.) 18. § (9) bekezdésének rendelkezése értelmében **a közérdekű üzemeltető a fizetendő használati díjból levonhatja az elvégzett munkák okszerűen felmerült teljes költségét**.

A Vhr. 18. § (8) bekezdése értelmében **a közérdekű üzemeltető a használati díjat a közérdekű üzemeltetői tevékenység befejezését követően fizeti meg.**

**A pénzügyi elszámolásra** **tehát a közérdekű üzemeltetés megszűnését követően kerül sor,** ennek során mindkét fél számlát állít ki, melyeket az elszámolás tényadatai alapján kompenzálás keretében kell teljesíteni.

Fentiek alapján **több alkalommal egyeztettem a Nyírségvíz Zrt. képviselőivel**, melynek eredményeként a Zrt. 2023. június 22. napján megküldte részemre az elszámolás alapjául szolgáló dokumentumokat, és a közérdekű üzemeltetés lezárását célzó megállapodás tervezetét.

Eszerint az üzemeltető a kijelölés időszakában **a közműhasználati díjak terhére** a zavartalan ellátás biztosítása érdekében **értéknövelő beruházásokat hajtott végre**, valamint ennek terhére számolta el a **vagyonbiztosítás költségeit** is. Ezek a megállapodás *1. mellékletében* láthatók.

Ezen kívül a **közműfejlesztési hozzájárulás terhére** további **felújításokat** végzett, melyet a megállapodás *2. melléklete* tartalmaz. Fentieket előzetesen a MEKH jóváhagyta.

Ezen túl – szintén a zavartalan ellátás biztosítása érdekében - **további beruházáskén**t **rendszerfüggetlen víziközmű-elemek kerültek beépítésre** (megállapodás *3. melléklete*) az üzemeltető által, melyek ellenértéke szintén a **használati díjból kerül kompenzálásra**.

Fentiek miatt a költségvetései rendelet módosítása szükséges bevételi és kiadási előirányzatok tervezése érdekében.

A **Nyírségvíz Zrt.** kötelezettsége, hogy **az elszámolás dokumentumait 2023. június 30-ig továbbítsa a MEKH részére**. Kérem a Képviselő-testületet, hogy a határozat-tervezetet elfogadni szíveskedjen.

Tiszavasvári, 2023. június 27.

**Szőke Zoltán**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2023. (VI.29.) Kt. számú**

**határozata**

**a Nyírségvíz Zrt. által 2022. évben végzett közérdekű üzemeltetés lezárásáról**

Tiszavasvári Város Önkormányzata Képviselő-testülete„*A Nyírségvíz Zrt. által 2022. évben végzett közérdekű üzemeltetés lezárásáról”* című előterjesztéssel kapcsolatbanaz alábbi döntést hozza:

1. **Jóváhagyja Tiszavasvári** **Város Önkormányzata** (4440 Tiszavasvári, Városháza tér 4. képviseli: Szőke Zoltán polgármester), **Szorgalmatos Község Önkormányzata** (4441 Szorgalmatos Pacsirta u. 18/a. képviseli: Fülöp Adrián polgármester) és a **Nyírségvíz Zrt.** (4400 Nyíregyháza, Tó u. 5. szám képviseli: Könnyű Zsolt mb. vezérigazgató) között a **Nyírségvíz Zrt. által 2022. évben** végzett – Tiszavasvári és Szorgalmatos víziközmű rendszereinek - **közérdekű üzemeltetése lezárásáról szóló megállapodást**, jelen határozat 1. melléklete szerinti tartalommal.

2. Felhatalmazza a polgármestert jelen határozat 1. pontja szerinti megállapodás aláírására.

**Határidő**: azonnal **Felelős:** Szőke Zoltán polgármester

3. Felkéri a polgármestert, hogy a döntésről tájékoztassa a Nyírségvíz Zrt. képviselőjét.

**Határidő**: azonnal **Felelős:** Szőke Zoltán polgármester

**MEGÁLLAPODÁS**

közérdekű üzemeltetés lezárásáról

amely létrejött egyrészről a

**NYÍRSÉGVÍZ Zrt.**

Székhely: 4400 Nyíregyháza, Tó u. 5.

Cégjegyzékszám: 15-10-040209

Adószám: 11492809-2-15

Bankszámlaszám: 10404405-44017466-00000000

Képviseli: Könnyű Zsolt mb. vezérigazgató,

mint Üzemeltető (a továbbiakban: Üzemeltető),

másrészről a

**Tiszavasvári Város Önkormányzata**

Székhely: 4440 Tiszavasvári, Városháza tér 4.

Adószám: 15732468-2-15

KSH statisztikai számjel: 15732468-8411-321-15

Törzskönyvi azonosító szám: 732462

Bankszámlaszám: 11744144-15404761

Képviseli: Szőke Zoltán polgármester

valamint a

**Szorgalmatos Község Önkormányzata**

Székhely: 4441 Szorgalmatos, Pacsirta u. 18/a.

Adószám: 15735258-2-15

KSH statisztikai számjel: 15735258-8411-321-15

Törzskönyvi azonosító szám: 735254

Képviseli: Fülöp Adrián polgármester

mint Önkormányzatok (a továbbiakban: Önkormányzatok),

a továbbiakban együttes említésük esetén Szerződő felek vagy Felek között az alábbi feltételekkel:

1. Szerződő felek rögzítik, hogy 2022. január 1. napjától 2022. december 31. napjáig a Magyar Energetikai és Közmű-szabályozási Hivatal (a továbbiakban: MEKH) a VKEFFO/8882-19/2021., valamint a VKEFFO/8893-19/2021. számú kijelölő határozataival a víziközmű-szolgáltatásról szóló 2011. évi CCIX. törvény (a továbbiakban Vksztv.) 32. §-a alapján közérdekű üzemeltetőként az Önkormányzatok illetékességi területeire kiterjedően – az Önkormányzatok közös tulajdonában lévő víziközmű-rendszerek tekintetében – víziközmű-szolgáltatás nyújtására az Üzemeltetőt jelölte ki.
2. Felek rögzítik, hogy a közérdekű üzemeltetés időszakában az Önkormányzatok jelen megállapodás 1. számú mellékletében feltüntetettek szerint a közművek használatáért használati díjat számláztak ki az Üzemeltető részére 6 350 000 Ft összegben.
3. Üzemeltető a kijelölés időszakában a zavartalan ellátás biztosítása érdekében értéknövelő beruházásokat hajtott végre. Felek kölcsönösen elismerik, hogy a jelen szerződés 1. számú mellékletét képező kimutatás szerinti beruházásokat Üzemeltető a közműhasználati díjak terhére végezte el.
4. Szerződő Felek rögzítik, hogy a 1. számú melléklet tartalmazza a vagyonbiztosítási díjat, amely a Vksztv. 6. § (3a) bekezdése szerint a tulajdonost terheli.
5. Felek megállapítják, hogy az 1. számú melléklet alapján a közérdekű üzemeltetésből a közérdekű üzemeltetői jogviszony időbeli hatályának lejártát követően az Üzemeltetőnek 2 746 956 Ft összegű kötelezettsége áll fenn, melyet jelen megállapodás aláírását követő 8 napon belül átutalja a fenti bankszámlára.
6. Az Üzemeltető a közérdekű üzemeltetési feladatainak ellátása során jelen megállapodás 2. számú melléklet szerint az Önkormányzatok területein a felhasználóktól közműfejlesztési hozzájárulásokat szedett be összesen 402 000 Ft értékben. A beszedett közműfejlesztési hozzájárulás terhére Üzemeltető 402 000 Ft összegben beruházásokat hajtott végre, így a Feleknek ezzel kapcsolatosan további elszámolási kötelezettségük nincs.
7. Üzemeltető a kijelölés időszakában a zavartalan ellátás biztosítása érdekében olyan további értéknövelő beruházásokat hajtott végre, melynek során az Önkormányzatok tulajdonát képező közművekbe az Üzemeltető tulajdonát képező, a nyilvántartásában rendszerfüggetlen víziközmű-elemnek minősített eszközöket épített be 2 402 870 Ft értékben a jelen megállapodás 3. számú mellékletében részletezettek szerint.
8. Az ellátás biztonságának folyamatos fenntartása érdekében az Üzemeltető a 3. számú melléklet szerinti rendszerfüggetlen víziközmű-elemeket 2 137 242 Ft könyv szerinti nettó értéken az Önkormányzatok részére megvételre felajánlja, melyet jelen szerződés aláírásával az Önkormányzatok elfogadnak.
9. Ennek megfelelően Felek megállapodnak abban, hogy a közérdekű üzemeltetés során beépített rendszerfüggetlen víziközmű-elemek ellenértékét jelen megállapodás aláírását követő 8 napon belül az Önkormányzatok 2 137 242 Ft + ÁFA értékben megfizetik az Üzemeltető fenti számú bankszámlájára történő utalással, melyről az Üzemeltető számlát állít ki. Ezzel egyidejűleg az Üzemeltető a rendszerfüggetlen víziközmű-elemeket a könyveiből kivezeti.
10. Felek rögzítik, hogy jelen megállapodásban foglaltak szerint az Üzemeltető a víziközmű használati díjak, valamint a beszedett közműfejlesztési hozzájárulások, illetőleg a rendszerfüggetlen víziközmű-elemek tulajdonjoga tekintetében az Önkormányzatokkal pénzügyileg teljes mértékben elszámolt.
11. Üzemeltető kijelenti, hogy amennyiben jelen megállapodásban foglaltakat mindkét fél maradéktalanul teljesíti, abban az esetben a közszolgáltatási feladatok ellátásához szükséges működtető eszközökre vonatkozóan külön szerződés keretei között az – MEKH 2022. december 19. napján kelt VKEFFO/9313-1/2022. számú, valamint VKEFFO/9314-1/2022. számú határozataiban a területre közérdekű Üzemeltetőnek kijelölt – ÉRV Zrt.-vel (3700 Kazincbarcika, Tardonai út 1.) megállapodást köt.
12. Szerződő Felek jelen megállapodással az 1. pontban rögzített közérdekű üzemeltetés időszakára vonatkozóan teljes körűen elszámolnak egymással, további követelésük, tartozásuk nem áll fel.
13. A jelen megállapodásban nem szabályozott kérdések tekintetében, a Polgári Törvénykönyvről szóló 2013. évi V. törvény általános, valamint az adásvételi szerződésre vonatkozó rendelkezéseit kell alkalmazni.

Jelen – 4 oldalból álló – megállapodást a Felek, mint ügyleti akaratukkal mindenben megegyezőt 6 (hat) példányban jóváhagyólag írják alá, amelyből 2-2 példány a Szerződő feleket illeti meg.

Kelt: Tiszavasvári, 2023. … Kelt: Szorgalmatos, 2023. …

|  |  |  |
| --- | --- | --- |
| **Tiszavasvári Város Önkormányzata**  Szőke Zoltán  polgármester  az Önkormányzat képviseletében |  | **Szorgalmatos Község Önkormányzata**  Fülöp Adrián  polgármester  az Önkormányzat képviseletében |

Kelt: Nyíregyháza, 2023. …

|  |  |
| --- | --- |
|  | **NYÍRSÉGVÍZ Zrt.**  Könnyű Zsolt  mb. vezérigazgató  az Üzemeltető képviseletében |